**Să vină Crăciunul**

*Viorica Mariniuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Să vină Crăciunul, să vină la vară,

Bunica-i bolnavă și trage să moară,

Dar vara aceasta se poate s-o prindă;

Să vină creștinii, să-i cânte-o colindă!

Bunica i-aude pe dânșii cântând

Și valul durerii îi pare mai blând…

Dar vara sunt treburi, să vină e greu,

Crăciunu-i departe, nu vine oricând –

Bunica-nțelege, dar plânge mereu.

Să vină Crăciunul, să vină la toamnă,

Când iarna-i aproape, iar omul se-ndeamnă

Să strângă recolta, s-o pună în saci;

Dar dacă nu-i vlagă, ce poți ca să faci?

Și moșul Costică e tare bătrân,

El stă de pe-acuma cu frica în sân

Că iarăși rămâne în grea strâmtorare;

Iar pensia e mică și bani nu rămân

Să cheme, pe plată, din sat, ajutoare.

Să vină Crăciunul, să vină degrabă,

Bătrânii de-alături mereu se întreabă

De-o duce feciorul așa cum a spus

Și dacă se roagă la Domnul Iisus.

Crăciunul când vine, feciorul îi sună,

Iar ei lăcrimează cu inimă bună:

— Auzi tu, băbuță, că nu ne-a uitat

Și poate la anul vom fi împreună

Măcar două zile, că-i tare-ocupat.

Să vină Crăciunul, să vină mai des,

Când omu-și procură de toate-n exces,

Mai mângâie-un câine, mai merg prin spitale –

Dar vine banchetul și uită de jale –

Atunci când durerea-i departe de tine,

Să plângi pentru alții e greu și nu-ți vine.

Demult nu mai suntem, demult am fugit

Din grajdul în care merg magi să se-nchine

Și-n iesle stă singur un Prunc părăsit.

Fă, Doamne, să vină un nor de iubire,

Cu vorbe frumoase să dăm găzduire;

Și vorba, și fapta să facem cadou,

Iar mâna întinsă s-o-ntindem din nou.

Să fie creștinul cu inimă largă,

Cu post și credință durerea s-o șteargă,

Dispreț și uitare să n-aibă niciunul

Și unde-i nevoie, acolo să meargă,

Să nu mai aștepte să vină Crăciunul!